Diari Oficial de la Generalitat Valenciana


Sumari del DOGV 7678, del 15-12-2015 (2015/9947)

Informació pública de l'Acord de 6 de novembre de 2015, del Ple, pel qual s'acorda la cancel·lació del PAI PP1/1 Armanello.
---------------------------------------------------------------------------------------------------------------------------

### Dades del document

Número de DOGV
:   7678

Data del DOGV
:   15-12-2015

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2015/9947


Data del document
:   30-11-2015

Organisme emissor
:   Ajuntament de Benidorm

Tipus de document
:   Anunci

Descriptors 

:   * Benidorm
    * administració local
    * pla d'urbanisme

Informació pública de l'Acord de 6 de novembre de 2015, del Ple, pel qual s'acorda la cancel·lació del PAI PP1/1 Armanello. [2015/9947]  
La corporació municipal en Ple, en sessió celebrada el dia 6 de novembre de 2015, va adoptar acord de cancel·lació del programa d'actuació integrada i liquidació del contracte subscrit amb l'urbanitzador Enrique Ortiz e Hijos, Contratista de Obras, SA, corresponent al sector de sòl urbanitzable pla parcial 1/1 Armanello del pla general municipal d'ordenació.  
L'acord en la seua part dispositiva diu així:  
  
Primer. L'ajuntament, en relació amb l'oportunitat, conveniència i necessitat de desenvolupar el sector Armanello, prenent en consideració els aspectes urbanístics, socials, econòmics i ambientals considera que en atenció al temps transcorregut des del seu inici; l'anul·lació parcial del PAI amb reducció d'aportacions econòmiques per a infraestructures necessàries al sector; les nombroses modificacions legislatives de caràcter tècnic i ambiental produïdes en tots els àmbits de l'obra pública; els acords del Consell d'Escena Urbana adoptats des de 2013; la necessitat d'un model de ciutat més coincident amb els objectius públics actuals de sostenibilitat econòmica, territorial, ambiental i social; i d'una altra banda, davant de la inexistència de danys a tercers per no haver-se iniciat cap obra d'urbanització, ni prestacions per l'urbanitzador, ni haver-se constituït pels propietaris avals en garantia de la urbanització i, per tant, girat quotes d'urbanització que hagen de compensar-se; no és convenient ni oportú mantindre l'ordenació continguda en el PAI del PP Armanello.  
  
Segon. Acordar, conseqüentment amb l'anterior, la cancel·lació del programa aprovat i l'extinció d'aquest i, per tant, la revocació de l'acord del Ple municipal, adoptat el 29 d'octubre de 2002, d'aprovació definitiva del PAI PP 1/1 Armanello, pel qual s'aprova la programació del sector i l'alternativa tècnica formulada per Enrique Ortiz e Hijos, Contratista de Obras, SA.  
  
Tercer. Tindre per conclòs l'expedient de la resolució de la condició d'urbanitzador atorgada a Enrique Ortiz e Hijos, Contratista de Obras, SA, i l'expedient contradictori per a la liquidació i determinació dels eventuals danys i perjudicis per l'incompliment contractual atribuïble a l'agent urbanitzador; d'una part, desestimant la liquidació presentada per l'urbanitzador per import de 1.786.648,20 euros, per un costat per no estar prou justificada ni motivada cada una de les quantitats i conceptes pels quals es reclama la indemnització.  
  
  
Quart. Com a complement de l'anterior acord, aprovar la liquidació per indemnitzacions amb càrrec a l'urbanitzador per import total de 107.930,16 euros, en concepte de la valoració efectuada pels serveis tècnics municipals respecte a les actuacions dutes a terme en operacions de manteniment del sector (3.784,99 - més l'IVA) i respecte a la realització de determinades obres d'inversió de desenvolupament d'infraestructures previstes en l'àmbit de les obres d'urbanització (67.467,24 - més l'IVA), més els interessos de demora, des del 2 de juny de 2008 fins al dia de la data, que ascendeixen a 21.714,96 euros, més els interessos que siguen procedents.  
  
Cinqué. Conforme a l'Acord del Ple de 30 de juliol de 2015, mantindre la retenció de la fiança constituïda per l'urbanitzador a la firma del conveni urbanístic, per import de 2.538.697 euros, fins a la liquidació definitiva de les indemnitzacions acordades en els apartats tercer i quart anteriors.  
  
Sisé. Publicar l'acord en el Diari Oficial de la Comunitat Valenciana; donar compte al Registre de Programes de la conselleria competent en matèria d'urbanisme, així com notificar-lo als interessats, amb indicació dels recursos procedents; este anunci serveix com a notificació a tots aquells interessats que siguen desconeguts, dels qui s'ignore el seu lloc o el mitjà de notificació o bé, intentada aquesta, no s'haja pogut practicar.  
  
Seté. Delegar en l'alcalde totes les actuacions ques siguen procedents amb vista a l'execució dels anteriors acords, i sotmetre-les a dictamen previ de la Comissió Informativa d'Urbanisme.  
  
Huité. Acreditar davant del Tribunal Superior de Justícia de la Comunitat Valenciana en les actuacions dels RCA número 2/683/03 i 2/1133/03 de la resolució adoptada.  
  
Nové. Instar el govern local l'estudi de la gestió directa del futur programa urbanístic que es desenvolupe en el PAI 1/1 Armanello.  
  
Contra aquest acte, que posa fi a la via administrativa, es podrà interposar recurs potestatiu de reposició davant del mateix òrgan que el va adoptar, en el termini d'un mes comptat des de l'endemà de la recepció de la notificació o la publicació del present anunci, igualment pot impugnar-se davant dels jutjats contenciosos administratius d'Alacant, en el termini de dos mesos comptats des de l'endemà de la recepció de la notificació de l'acord o la publicació del present anunci, sense perjudici que es puga exercitar una altra acció que s'estime procedent; aquest anunci serveix com a notificació a tots aquells interessats que siguen desconeguts, dels qui s'ignore el seu lloc o el mitjà de notificació o bé, intentada aquesta, no s'haja pogut practicar.  
  
  
Benidorm, 30 de novembre de 2015.- La regidora delegada d'Urbanisme: Lourdes Caselles Doménech.